‘Ncopp’ê ggiurnale stanno parlanno assaje ‘e nu fatto che nnu’ ppare c’ ‘a cchiù pparte d’ ‘a ggente àveno capito overamente. ‘A Repubblica Taliana già teneva int’ ‘a Custituzzione, a ll’art. 116, ‘e rreggiùne ‘a statuto speciàle’, però cu ‘a reforma d’ ‘o 2001 ‘nce trasette dinto pure chella ‘autonomia devierzefecata’ che Llumbardia, Veneto e Emilia-Rumagna vanno cercanno, e cche mmanco ô Piemonte lle dispiace. ‘Nzomma, pare propio c’ ‘o Nnord sano sano se sente accussì ttanto speciàle ca sta ccercanno ‘e fa’ stabbelì pe llegge ‘a devierzetà soja.

Quaccheduno parlaje ‘e na “*spartènza d’ ‘e ricchepellune*”, pecché addereto â parola ‘autonomia’ s’andivìna ‘a vuluntà d’ ‘e nurdiste ‘e se spartere ‘a ll’ati rriggiune, però pe ss’azzeccà cchiù mmeglio ê Paìse putiénte ‘e ll’Europa. Ma accussì, scrivette ‘o pruf. Villone ‘ncopp’ô *Manifesto* d’ ‘o 26 ‘e giugno: «*Jammo a ccagnà pe ssempe – cu n’accuordo privato ‘nfra na ministra leghista e cciérti rreggiune – uno d’ ‘e princìpie funnative d’ ‘a Custituzzione: appassà ‘a distanza ‘nfra ‘o Nnord e ‘o Ssud, int’a na pruspettiva mediterranea e p’apparà ‘e deritte*».

Cuntinuano a ppresentà favezamente ‘o Mmeridione comme si fosse nu ‘mpaccio, nu ‘mpiédeco â parta vertulosa ‘e l’Italia che, ssenza chillo ‘ntuppo, putarria ccorrere cchiù assaje. Chesto vo’ dicere c’ ‘a vecchia *quistione meridiunale* s’è avutata int’a nna strèveza *quistione settentriunale*, addò nu Nord chiéno ‘e vertute nu’ sse vurrìa cchiù ffa’ zucà ‘o ssanghe ‘a nu Sud sciampagnone, male guvernato e mmalandrino. Â scumpetura ‘e ‘stu pruciésso, chille che ppe cchiù ‘e 150 anne ce àveno culunnizzato e ssacchiàto, c’‘a trastula ‘e l’Unnetà ‘e l’Italia, so’ ppropeto chille che mmo ‘a vulessero sfravecà, pe sse libberà d’ ‘o ‘ntuppo d’ ‘e ‘terùn’…!

**‘E bbuscie cu ‘e ggamme corte**

Cchiù ‘e tré ssecule passate, Basile scrivette ca: “*La buscia è na scoppetta… che accide chi la spara*”. Pe cchesto facette bbuono Marco Esposito quanno – ‘ncopp’ó *Mattino* d’ ‘o 26 ‘e giugno – sprubbecàje una pe una “*‘e ddiece buscìe d’ ‘o Scassa-Italia*”. ’Ncopp’a ttutto, pure si è overo ca ll’autonomia sta ddint’â Custituzzione, s’ha dda dicere che lloco, però, se parla ‘e ghì ‘ncuntro ê speciàle asiggenze e bbesuògne ‘e nu particulare territorio, no ‘e nu suoccio mudello arraffa-arraffa pe ttuttequante. Siconna cosa, nun è manco overo ca fuje ‘o populo a ddecidere accussì, pecché sulo ‘e ddoje reggiune d’ ‘o Lombardo-Veneto facettero ‘e referendum (cunzultive), addò vutajeno ‘o 45% scarzo, e ppure ‘ncopp’a n’addumanna assaje lasca. E ppo’ è na palla ca, si lle dessero ‘sta specie ‘e autonomia, nu’ sse luvasse manco n’euro ô Miezjuòrno. ‘Nfatte è cchiaro ca, si darranno cchiù rresòrze a Llumbardia, Veneto e Emilia Romagna, senz’aumentà ‘a spesa totale, sarranno ttutte denare sceppate ê reggiune cchiù ‘nguajate.

Diceno pure ca ô ssud spennimmo assaje cchiù d’ ‘o nnord, ma è nn’ata buscia, pecché ô 2018 ‘e denare prùbbece spise pedùno p’ ‘e rreggiune d’ ‘o centro-nord fujeno 18mila euro, mentre ‘e mmeridiunale s’accuntentajeno ‘e 15 mila euro. Nemmanco è overo ca ‘e rreggiune so’ cchiù sparagnune d’ ‘o Stato, pecché ‘e ppiccerelle comm’ ‘o Mulise spenneno ‘mméce assaje ‘e cchiù dd’ ‘e ggrosse. È na palla pure c’ ‘a reggione Campania, pe ll’adducazzione, spenne cchiù dd’ ‘o Veneto, pecché – ‘ncopp’ a 100 abbitante – ‘a primma tene 15,6 studiente e pprufessure cchiù vviécchie e mmeglio pavate, quanno ‘mméce ‘a siconna tene sulo ‘o 12,3% ‘e studiénte, e pprufessure cchiù giuvene.

**Chi sparte ave ‘a meglia parte?**

Vanno dicenno ca ppe nnu’ ffa’ dessipà ‘e denare prùbbece ‘nce vônno ‘e ‘fabbesuogne standardizzate’. Però fégneno ‘e se scurdà ca cchistu sistema ‘nce steva ggià p’ ‘e Cumune ‘nfì d’ ‘o 2015, però fuje appricato malamente. Sicché, cu ‘sta loggeca, pare c’ ‘a ggente che ‘storicamente’ nu’ tteneva nu servizzio nu’ nn’àveno cchiù deritto ‘e ll’ate. E ppo’, ‘e nurdiste diceno ca vvônno sulo ausà ‘e denare che sstesso lloro àveno già cacciato pavanno ‘e ttasse. Però se scordano ca, int’a nu stato muderno e ddemocrateco, ‘e cetadìne hann’ ‘a pavà ‘e trebbute, però è ‘o Parlamiénto che sstabbelisce addò s’hann’ ‘a addestinà chille denare.

Vanno cuntanno pure ‘a buscìa ca ‘sti accuòrde se putarriano cagnà doppo diece anne, però ‘e ddecisiune pigliate c’ ‘o reggiunalisemo devierzefecato nu’ sse pônno cchiù ccagnà, si nu’ ss’accummincia tutto ‘o pruciésso d’ ‘o capo e si nun ‘o ccercano stesso ‘e rreggiune. L’urdema buscia è ca chesta *‘spartenza d’ ‘e ricchepellune’* è na fauzarìa. Scrivette bbuono pirciò Marco Esposito: «*Stabbelì – comme facettero ô frevàro d’ ‘o 2018 – ca cchello che ttrase cu ‘e trebbùte raccòvete int’ô territorio nazziunale è nn’énnece d’ ‘o fabbesuògno sarrìa comm’a ddicere ca nnu riccopellòne, sulo pavanno cchiù ttasse, tene cchiù dderitto a avé adducazzione, sanitate, fràveche, tutéra pe ll’ambiente ecc., pe ttutte ‘e 23 materie ch’ ‘e rreggiune stanno tenenno mente».* Na jastemma puliteca ca, ‘nfino ‘e mmo, nu’ ss’era maje sentuta…

**‘E ditte antiche nu’ ffallisceno…**

Pe ccuncrudere, permettìteme ‘e cità quacche ditto antico d’ ‘o populo napulitano che mme pare ca vva a cciammiéllo cu ‘sti fatte. È overo ca nna vota se diceva: “*Chisto è ‘o munno: chi navega e cchi va a ffunno*” o ppure: “*’O pesce gruòsso se magna ô piccerillo*”. Però àti ppruverbie nu’ ddanno còrpa ô ddestino, â mala sciorta, p’ ‘o fatto ca “*’o piécuro nasce curnuto e mmore scannato*” e *“‘o cane mòzzeca ‘o stracciato*”. Nu ditto antico, ‘nfatte, ce fa capì pure ca: “*Quanno uno chiagne, ce sta sempe n’ato che rride”*. ‘A trista verità è c’assaje spisso – comme cuntava ggià ‘a favula grieca d’ ‘o lupo e ‘o pecuriello – nu’ ssulo “*chi nun tene denaro ave sempe tuòrto”*, ma adderittura “*ave cchiù raggione chillo c’accide ca chillo ch’è acciso*!”

‘Sta vecenna d’ ‘o reggiunalìsemo devierzefecato addimostra na vota ‘e cchiù ca *“‘o vòje chiamma curnuto a ll’àseno”*, ma pure che ce âmm’ ‘a sta’ attiénte a chille che se metteno d’ ‘a parte ‘e chi vo’ ‘sta *spartenza d’ ‘e ricchepellune*, pecché “*’o pastore c’avanta ‘o lupo nun vo’ bbene ê ppecure*”. Però se stessero attiénte pure ‘e lupe, pecché: “*Chi semmena viénto raccoglie tempesta*”, accussì comme ‘a ggente d’ ‘o ssud nu’ ss’ha dda scurdà ca: “*Nu populo falluto è nnu populo fernuto*”. E ppirciò, si propeto nu’ cce vônno cchiù ppe ccumpagne, pe vvìa ca nun ‘e ffacimmo currere bastantamente verzo l’Europa d’ ‘e ricchepellune, allicurdammoce pure ‘e n’urdemo pruverbio: “*Cammisa ca nun vo’ sta’ cu ttico, stracciala!”*